KIRJALLINEN KYSYMYS P-1667/02 esittäjä(t): Carlos Carnero González (PSE) komissiolle. Sinisten lippujen myöntäminen.



Virallinen lehti nro 301 E , 05/12/2002 s. 0208 - 0208



KIRJALLINEN KYSYMYS P-1667/02 esittäjä(t): Carlos Carnero González (PSE) komissiolle (5. kesäkuuta 2002) Aihe: Sinisten lippujen myöntäminen Näin kesän lähestyessä espanjalaisille kerrotaan tiedotusvälineissä, kuten on tehty jo vuosien ajan, että kansalaisjärjestö Euroopan ympäristökasvatussäätiö on myöntänyt sinisiä lippuja eri Espanjan uimarannoille. Tämä vuosittain toistuva tapahtuma aiheuttaa julkisessa mielipiteessä EU:n mainetta vahingoittavaa sekaannusta, sillä ei tiedetä missä määrin EU:n toimielimet ovat mukana myöntämässä näitä sinisiä lippuja ja mitä tukea komissio antaa niiden myöntämiselle. Minkälaiset suhteet Euroopan ympäristökasvatussäätiöllä on EU:n toimielimiin? Missä määrin komissio tai muut EU:n toimielimet ovat vastuussa sinisten lippujen myöntämisestä ja millaisten kriteerien perusteella ne myönnetään? Onko kansalaisilla takuita uimavesien laadusta rannalla, jossa liehuu sininen lippu? Onko komissiolla järjestelmää EU:n uimavesien laadun valvomiseksi? Margot Wallströmin komission puolesta antama vastaus (3. heinäkuuta 2002) Sinilippu-kampanja on hanke, jonka on käynnistänyt Kööpenhaminassa (Tanskassa) toimiva Euroopan ympäristökasvatusjärjestö (FEEE). Kampanjan tavoitteena on tiedottaa kansalaisille uimarantojen laadusta useissa unionin sisä- ja ulkopuolisissa Euroopan maissa ja lisätä paikallisviranomaisten sekä matkailualan toimijoiden ympäristötietoisuutta. FEEE:llä on kampanjaan osallistuvissa maissa jäsenjärjestöjä (kansalliset toimijat), jotka arvioivat sinilippua hakevat uimarannat. Arviointi tehdään neljän päätekijän osalta, joille on annettu sekä pakolliset että ohjeelliset kriteerit: ympäristökasvatus ja -tiedotus, ympäristönhoito, turvallisuus ja palvelut sekä vedenlaatu. Vedenlaadun kriteerit perustuvat uimaveden laadusta 8. joulukuuta 1976 annetun neuvoston direktiivin 76/160/ETY(1) (jäljempänä uimavesidirektiivi) ohjeellisiin arvoihin. Komissio osallistui aikaisemmin FEEE:n arviointilautakunnan työhön. Arviointilautakunta tekee lopullisen päätöksen Sinilippu-tunnuksen myöntämisestä (tai myöntämättä jättämisestä) uimarannoille, joista kansalliset arviointilautakunnat eivät pystyneet päättämään, ja vahvistaa FEEE:n kansallisten toimijoiden päätökset. FEEE sai komissiolta myös taloudellista tukea. Komissio päätti kuitenkin vuonna 1998 olla myöntämättä taloudellista tukea vuoden 1999 sinilippu-kampanjalle. Sen jälkeen komissio ei ole osallistunut arviointilautakuntaan, joka myöntää siniliput. Sinilippu-tunnuksen kriteerit täyttäviä uimarantoja koskevat asiat ovat siten yksinomaan FEEE:n vastuulla. Komissio julkaisee vuosittain kertomuksen uimaveden laadusta unionissa. Viimeksi kertomus julkaistiin toukokuussa 2001. Se julkaistaan kaikilla yhteisön kielillä painettuna ja on saatavilla Internetissä(2). Kertomuksen laatiminen perustuu järjestelmään, jossa uimarantoja seurataan joka toinen viikko, sekä uimavesidirektiivissä mainittuihin laatustandardeihin. Komissio valmistelee parhaillaan Euroopan parlamentille ja neuvostolle ehdotusta uimavesidirektiivin tarkistamisesta. Ehdotuksen kulmakiviä ovat uudet vedenlaadun standardit, asianmukaiset uimarantojen hallinta- ja seurantajärjestelmät sekä uimaveden laadusta tiedottaminen kansalaisille. (1) EYVL L 31, 5.2.1976. (2) http://europa.eu.int/water/water-bathing/report.html.